Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : Pv 392/15/8807	Michalovce, 21.8.2015
EEČ : 2-66-335-2015

U Z N E S E N I E

Trestná vec:	obvinená XXXXX 
Prečin:	Ohrozovanie mravnej výchovy mládeže podľa § 211 odsek 1 písmeno b, odsek 3 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Michalovce
Podľa § 215 odsek 1 písmeno e Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že ako zákonná zástupkyňa mal. XXXXX,  nar. XXXXX, ku ktorej má povinnosť dbať o jej všestranný vývoj, sústavnú a dôslednú starostlivosť o jej výchovu a výživu, vyplývajúcu z ustanovení Zákona o rodine, tieto svoje zákonné povinnosti vychovávať dcéru závažným spôsobom zanedbávala najmä tým, že nezabezpečila, aby školu riadne navštevovala a umožnila jej tak viesť záhaľčivý život, v dôsledku čoho ako žiačka Základnej školy P. O. Hviezdoslava vo Veľkých Kapušanoch v školskom roku 2014/2015 v období od 01. 12. 2014 do  05. 06. 2015 vymeškala mal.  XXXXX 447 neospravedlnených vyučovacích hodín,

lebo obvinený nebol v čase činu pre nepríčetnosť trestne zodpovedný

Odôvodnenie:
            Uznesením vyšetrovateľa PZ Okresného riaditeľstva PZ, Odboru kriminálnej polície Michalovce sp. zn. ORP-383/1-VYS-MI-2015 z 01. 06. 2015 bolo začaté trestné stíhanie a súčasne vznesené obvinenie XXXXX pre prečin ohrozovanie mravnej výchovy mládeže podľa § 211 ods. 1 písm. b), ods. 3 písm. a) Tr. zákona, na tom skutkovom základe, ako je to uvedené vo výrokovej časti tohto uznesenia.

Vyšetrovateľ PZ po ukončení prípravného konania predložil prokurátorovi zhromaždený spisový materiál s návrhom na zastavenie  trestného stíhania obvinenej XXXXX z dôvodu uvedeného v § 215 ods. 1 písm. e) Tr. poriadku. 

Preskúmaním predložených návrhov a spisu som sa s návrhom vyšetrovateľa PZ stotožnila.

Vykonaným dokazovaním bolo preukázané, že obvinená XXXXX sa dopustila prečinu, ktorý sa jej kladie za vinu.

Podľa záverov znaleckého posudku XXXXX  a XXXXX, znalcov z oboru zdravotníctva a farmácia, odvetvia psychiatria, obvinená XXXXX trpí chronifikovane prebiehajúcou paranoidnou schizofréniou s reziduálnymi prejavmi a mentálnou subnormou. Je v psychiatrickej starostlivosti od roku 2004, doposiaľ bola 7x ústavne hospitalizovaná. V dôsledku závažnej, chronicky prebiehajúcej duševnej poruchy obvinenej, je schopnosť rozpoznať povinnosť zabezpečiť pravidelnú školskú dochádzku svojej dcéry a uvedomiť si následky nepravidelnej školskej dochádzky svojej dcéry, hodnotená ako podstatnou mierou znížená, nie však zaniknutá. Jej ovládaciu schopnosť prijať a realizovať účelné výchovné opatrenia, ktoré by riešili problémy s maloletou dcérou, v dôsledku defektu jej vôľových schopností a chorobne oploštenej emotivity hodnotia ako zaniknutú.
Zo záverov znaleckého posudku vyplynula potreba  uloženia ochranného psychiatrického liečenia a to  ambulantnou formou.

Podľa § 215 ods. 1 písm. e) Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

Podľa § 23 Tr. zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

Z vyššie uvedených dôvodov som rozhodla tak, ako je to vo výrokovej časti tohto uznesenia uvedené.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

XXXXX
prokurátorka